Lid van GW-pronkspan in 1970 oorlede | Netwerk24
Deur Marnus Kok 26 September 2019 17:20
Koos WaldeckFoto: Griekwaland-Wes Rugbyunie
Koos Waldeck, wat lid was van Griekwaland-Wes se rugbyspan wat die Curriebeker in 1970 gewen het, is Donderdag oorlede.
Die 77-jarige Waldeck het in die Gariep-hospitaal in Kimberley gesterf nadat hy volgens sy vrou, Susan, die laaste ses weke in 'n koma was ná 'n hartaanval en beroerte.
Waldeck, wat naby Jacobsdal geboer het, het Griekwas in sy speeldae in 66 wedstryde tussen 1963 en 1974 verteenwoordig. Toe Griekwas in 1970 onverwags die Curriebeker gewen het deur Buurman van Zyl se gedugte Noord-Transvaal-span in die eindstryd te klop, was Waldeck Mannetjies Roux se sentermaat.
Griekwas het daardie dag met 11-9 in Kimberley koning gekraai, danksy 'n strafdoel in die doodsnikke deur die flank Peet Smith.
Dit was juis Donderdag presies 49 jaar sedert daardie oorwinning, wat die derde keer was wat Griekwas die Curriebeker kon verower.
Smith praat met lof oor sy voormalige spanmaat en vriend.
"Ek en Koos kom al omtrent 70 jaar saam. Ons was saam op laer- en hoërskool en het ná skool ook saam vir De Beers en Griekwas gespeel. Ons het nooit kontak verloor nie.
"Jy sou Kosie eerder aan jou kant wou hê as teen jou. En ek praat nie net van op die rugbyveld nie. Hy was klein van postuur, maar jy was nie bang as hy aan jou kant was nie," sê Smith.
"Hy was 'n harde ou wat nie geld rondgegooi het nie. Ons het nog in April gholf gespeel en agterna 'n bier gedrink en oor die ou dae gesels," sê Smith.
Waldeck is die vyfde lid van Griekwas se span van 1970 wat dood is. Die haker James Combrinck, die slot Jannie van Aswegen, die flank Piet van Deventer en die vleuel Kat Myburgh is reeds oorlede.
Japie Ehlers toe hy verlede jaar sy 104de verjaardag gevier het. Foto: Distrikspos
* Japie Ehlers wat in die lewe die oudste oud-provinsiale speler in die land was, is Maandag in die ouderdom van 105 jaar oorlede.
Ehlers het in 1940-'41 vir Boland skrumskakel gespeel as lid van die Van der Stelklub, wat destyds aan die nuwe unie, die Boland, geleen is.
Hy het in 1942 as Matie-speler vir WP gespeel en in 1943-'44 in Wellington onderwys gegee en weer vir die Boland gespeel.